Uniqlo Co. Ltd.|  |
| Pramonė | mažmeninė prekyba |
| Įkurta | 1949 m. Ubė, Jamagutis, Japonija |
| Įkūrėjas (-ai) | Tadashi Yanai |
| Centrinė būstinė | Japonija Akasaka, Minatas, Tokijas, Japonija |
| Vietų skaičius | 1299 parduotuvės (2013) |
| Produkcija | drabužiai • batai • aksesuarai |
| Pajamos | Didėjimas 934,4 mlrd. jenų (2013) |
| Darbuotojų | 30 000 (2008) |
| Holdingas | „Fast Retailing Co. Ltd." |
| Tinklalapis | www.uniqlo.com |

„Uniqlo" parduotuvė Niujorke
**„Uniqlo"** (jap. 株式会社ユニクロ = *Kabushiki-gaisha yunikuro*) – tarptautinis drabužių parduotuvių tinklas, įkurtas 1949 m. Ubėje, Jamagučio prefektūroje, Japonijoje. 2013 m. turėjo beveik 1300 parduotuvių Japonijoje bei 15-oje kitų šalių, pardavimai siekė daugiau nei 900 mlrd. jenų. 2005 m. lapkritį kompanija buvo pertvarkyta ir „Uniqlo" tapo „Fast Retailing Co. Ltd." dukterine įmone.

„Uniqlo" įvardijamas kaip vienas iš sėkmingiausių mažmenininkų pasaulyje. Kompanijos sėkmė siejama su inovatyvumu ir didelėmis investicijomis bei ypatingu dėmesiu į vartojimo tendencijas. Kompanijos įkūrėjas 2013 m. Tadashi Yanai buvo pats turtingiausias žmogus Japonijoje.
Jo turtas yra vertinamas 15,5 mlrd. JAV dol.

Istorija
--------

1949 m. atidaroma vyriškų drabužių parduotuvė „Ogori Shoji" Ubės mieste Japonijoje, Jamagučio prekektūroje. 1963 m. kompanijos pajamos pasiekė 6 mln. jenų. Pirmoji „Uniqlo" parduotuvė 1984 m. duris atvėrė Hirošimoje. 1991 m. kompanija savo vardą pakeitė iš „Ogori Shoji Co. Ltd" į „Fast Retailing Co. Ltd". 1996 m. kompanijos centrinė būstinė perkeliama į Tokiją, kad būtų lengviau planuoti kompanijos veiklą. 1998 m. po sėkmingų reklaminių kompanijų bendrovė sulaukė didelio dėmesio, tais pačiais metais atidaroma naujo tipo parduotuvė Tokijuje. 2000 m. atidaroma internetinė parduotuvė. 2001 m. žengtas pirmas žingsnis į tarptautinę plėtrą su parduotuve Londone. 2002 m. atidaroma parduotuvė Šanchajuje. Tais pačiai metais kompanija pradėjo prekiauti maistu, tačiau verslą paliko po kelerių metų.

2004 m. atidaroma itin didelio formato parduotuvė Osakoje. 2005 m. kompanija atidaro pirmąją parduotuvė Jungtinėse Valstijose bei Pietų Korėjoje, taip pat ir pirmą tik vaikų drabužiams skirtą parduotuvę. Metų pabaigoje kompanija pertvarkoma, įkuriamos dukterinės įmonės, kad būtų lengviau stiprinti „Uniqlo" prekės ženklą ir atverti naujas verslo galimybes. 2007 m. „Uniqlo" žengia į Prancūziją, 2009 m. – į Singapūrą. Kompanija savo 60-metį atšventė su ypač dideliu išpardavimu centrinio Tokijo parduotuvėje.

2010 m. atidaromos parduotuvės Rusijoje bei Malaizijoje, 2011 m. ir Tailande. 2012 m. kompanija įsigijo amerikiečių drabužių parduotuvių tinklą „J Brand", įskūrusį Los Andžele.

Parduotuvės
-----------

2013 m. pasaulyje veikė 1299 „Uniqlo" parduotuvės, iš kurių 853 buvo Japonijoje ir 446 – kitose šalyse. Ypač sparti parduotuvių plėtra vykdoma Jungtinėse Valstijose, kur atidaroma 20–30 parduotuvių kasmet. 2014 m. pavasarį atidarytos parduotuvės Vokietijoje ir Australijoje.

Pajamos siekė 934,4 mlrd. jenų. Pardavimai Japonijoje sudarė 59,8 % visų „Fast Retailing" pajamų (683,3 mlrd. jenų), tarptautiniai pardavimai „Uniqlo" parduotuvėse siekė 250,1 mlrd. jenų (22 % kompanijos pajamų). Pasaulyje grynosios pajamos 2013 m. didėjo 66,8%, tačiau Japonijoje sumažėjo 5,4%. „Uniqlo" yra vienas didžiausių drabužių parduotuvių tinklų visame pasaulyje; pagrindiniai tinklo varžovai yra „Zara", „Gap" bei „H&M".

Šalys, kuriose veikia parduotuvės „Uniqlo":  Japonija,  Pietų Korėja,  Jungtinė Karalystė,  JAV,  Taivanas,  Kinija,  Honkongas,  Prancūzija,  Rusija,  Singapūras,  Malaizija,  Tailandas,  Filipinai,  Indonezija,  Vokietija,  Australija.

Šaltiniai
---------

|  |  |
| --- | --- |
|  | **Vikiteka: Uniqlo** – vaizdinė ir garsinė medžiaga  |

1. 1 2 3 4  Home > About Us > Our Business > Overview of Business Segments „Uniqlo" valdomos kompanijos tinklalapis. Nuoroda tikrinta 2014 m. liepos 27 d.
2. ↑  „The Future Of Fashion Retailing: Part 1 – Uniqlo" Verslo naujienų tinklalapis „Forbes", Greg Petro, 2012 m. spalio 23 d. Nuoroda tikrinta 2014 m. liepos 27 d.
3. ↑  „Fast Retailing chief Yanai richest person in Japan: Forbes" Archyvuota kopija 2013-06-07 iš Wayback Machine projekto. Naujienų tinklalapis „The Japan Times". Nuoroda tikrinta 2014 m. rugpjūčio 18 d.
4. ↑  Home > History > 1949–2003 „Uniqlo" valdomos kompanijos tinklalapis. Nuoroda tikrinta 2014 m. liepos 27 d.
5. ↑  Home > History > 2004 „Uniqlo" valdomos kompanijos tinklalapis.
6. ↑  Home > History > 2005
7. ↑  Home > History > 2009
8. ↑  Home > History > 2012
9. ↑  „Uniqlo vs Zara vs H&M vs the world of fashion retailing" Verslo naujienų tinklalapis „ET Retail", Amit Bagaria, 2014 m. vasario 10 d. Nuoroda tikrinta 2014 m. liepos 30 d.
10. ↑  Uniqlo – Store Locator Oficialus „Uniqlo" tinklalapis. Nuoroda tikrinta 2014 m. liepos 27 d.

Nuorodos
--------

* Oficialus „Uniqlo" tinklalapis
* „Uniqlo" socialiniame tinkle „Facebook"